B4-0227, 0246, 0254, 0259, 0261 και 0263/99

Ψήφισμα σχετικά με την κατάσταση στο Κοσσυφοπέδιο

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στο Κοσσυφοπέδιο και την Ομοσπονδιακή Δημοκρατία της Γιουγκοσλαβίας,

- έχοντας υπόψη τις αποφάσεις του Συμβουλίου Ασφαλείας των Ηνωμένων Εθνών αριθ. 1160 (1998), 1199 (1998) και 1203 (1998),

- έχοντας υπόψη τα συμπεράσματα των συμπροέδρων της διάσκεψης του Rambouillet σχετικά με το μέλλον του Κοσσυφοπεδίου στις 23 Φεβρουαρίου 1999,

A. επισημαίνοντας ότι στο Rambouillet τα αντιμαχόμενα μέρη συναντήθηκαν για πρώτη φορά και επί 17 ημέρες συζήτησαν υπό την αιγίδα της ομάδας επαφής προκειμένου να εξευρεθεί πολιτική λύση στη σύγκρουση στο Κοσσυφοπέδιο και ότι τα δύο μέρη συμφώνησαν να συγκαλέσουν νέα διάσκεψη κατά το δεύτερο ήμισυ του Μαρτίου προκειμένου να αντιμετωπίσουν όλα τα αντιλεγόμενα ζητήματα,

Β. επισημαίνοντας ότι στη διάσκεψη του Rambouillet επετεύχθη συναίνεση σχετικά με τριετή ενδιάμεση συμφωνία για ουσιαστική αυτονομία στο Κοσσυφοπέδιο με παράλληλο σεβασμό της εθνικής κυριαρχίας και εδαφικής ακεραιότητας της Ομοσπονδιακής Δημοκρατίας της Γιουγκοσλαβίας, αφήνοντας ανοικτό το ζήτημα του οριστικού καθεστώτος του Κοσσυφοπεδίου για μεταγενέστερη ημερομηνία,

Γ. επισημαίνοντας ότι η συμφωνία αυτή περιλαμβάνει μηχανισμούς για ελεύθερες και τίμιες εκλογές για την ανάδειξη δημοκρατικών θεσμών στο Κοσσυφοπέδιο, για τη διακυβέρνηση του Κοσσυφοπεδίου, για την προστασία των ανθρωπίνων δικαιωμάτων και των δικαιωμάτων των μελών εθνικών κοινοτήτων και για τη συγκρότηση ενός δίκαιου δικαστικού συστήματος,

Δ. επισημαίνοντας ότι η συμφωνία αυτή περιλαμβάνει περαιτέρω σαφείς διευθετήσεις για την εγκαθίδρυση ειρήνης και ασφάλειας στο Κοσσυφοπέδιο, συμπεριλαμβανομένης της ανάπτυξης διεθνούς στρατιωτικής δύναμης, της πλήρους απόσυρσης των γιουγκοσλαβικών και σερβικών ένοπλων δυνάμεων και δυνάμεων ασφαλείας, της αποστρατιωτικοποίησης του Απελευθερωτικού Στρατού του Κοσσυφοπεδίου και της συγκρότησης μέσα σε ένα χρόνο τοπικής αστυνομικής δύναμης που θα αναλάβει όλα τα καθήκοντα αστυνόμευσης στο Κοσσυφοπέδιο,

Ε. επισημαίνοντας ότι και τα δύο μέρη έχουν αναλάβει τη δέσμευση να συναντηθούν εκ νέου προκειμένου να ολοκληρώσουν και υπογράψουν τη Συμφωνία συνολικά και να οριστικοποιήσουν τα εκτελεστικά κεφάλαια της Συμφωνίας, συμπεριλαμβανομένων των όρων για την προσκεκλημένη διεθνή πολιτική και στρατιωτική παρουσία στο Κοσσυφοπέδιο,

ΣΤ. λαμβάνοντας υπόψη ότι η εκεχειρία που κηρύχθηκε στο Κοσσυφοπέδιο το φθινόπωρο 1998 παραβιάζεται διαρκώς και ότι οι άοπλοι παρατηρητές του ΟΑΣΕ δεν μπορούν να κάνουν τίποτε προκειμένου να την επιβάλουν,

Ζ. επισημαίνοντας ότι η Σερβία εξακολουθεί να ενισχύει τις δυνάμεις της κατά μήκος των συνόρων με την πρώην Γιουγκοσλαβική Δημοκρατία της Μακεδονίας και την Αλβανία,

Η. υπογραμμίζοντας ότι η Ευρωπαϊκή Ένωση και τα κράτη μέλη της οφείλουν να διαδραματίσουν κεφαλαιώδη ρόλο στην υλοποίηση όλων των πτυχών της εν λόγω συμφωνίας, καθώς και στην οικονομική, κοινωνική και πολιτική ανοικοδόμηση του Κοσσυφοπεδίου,

Θ. υπενθυμίζοντας ότι το Διεθνές Ποινικό Δικαστήριο για τα εγκλήματα που διεπράχθησαν στην Πρώην Γιουγκοσλαβία έχει πλήρη αρμοδιότητα για το Κοσσυφοπέδιο και υπογραμμίζοντας ότι και τα δύο μέρη πρέπει να δεσμευθούν σε πλήρη και απόλυτη συνεργασία με το Διεθνές Ποινικό Δικαστήριο για την πρώην Γιουγκοσλαβία όσον αφορά τα εγκλήματα που διεπράχθησαν στο Κοσσυφοπέδιο,

Ι. επισημαίνοντας ότι ο αριθμός των προσφύγων που φεύγουν από τις περιοχές της σύρραξης αυξάνεται αναντίστρεπτα και επηρεάζει την ήδη σοβαρή κατάσταση στις όμορες χώρες,

1. υποστηρίζει πλήρως τις προσπάθειες της ειρηνευτικής διάσκεψης του Rambouillet για την εξεύρεση πολιτικής λύσης στη σύρραξη στο Κοσσυφοπέδιο και χαιρετίζει τα επιτεύγματα που έχουν σημειωθεί μέχρι στιγμής[semigr ]

2. καλεί τα εμπλεκόμενα στη σύρραξη μέρη να συνεργασθούν πλήρως στην περαιτέρω διαδικασία ολοκλήρωσης και υπογραφής της συμφωνίας[semigr ]

3. καλεί τα εμπλεκόμενα στη σύρραξη μέρη να απόσχουν από οποιαδήποτε ενέργεια που θα μπορούσε να υπονομεύσει τα επιτεύγματα της διάσκεψης του Rambouillet και ιδιαίτερα να σεβασθούν πλήρως την εκεχειρία και να απόσχουν από κάθε προκλητική ενέργεια[semigr ]

4. είναι πεπεισμένο ότι η ειρηνευτική συμφωνία πρέπει να επιβληθεί με τη βοήθεια διεθνών ειρηνευτικών στρατευμάτων[semigr ] υπογραμμίζει ότι μια τέτοια διεθνής παρουσία θα αυξήσει την ασφάλεια τόσο των Αλβανών όσο και των Σέρβων που ζουν στην περιοχή[semigr ]

5. καλεί την Ευρωπαϊκή Ένωση και τα κράτη μέλη της να συνεισφέρουν ουσιαστικά στην υλοποίηση όλων των πτυχών της συμφωνίας, καθώς και στην οικονομική, κοινωνική και πολιτική ανοικοδόμηση στο Κοσσυφοπέδιο[semigr ]

6. ζητεί επιμόνως από το Συμβούλιο και την Επιτροπή να ενισχύσουν την βοήθειά τους προς τους πρόσφυγες και τους εκτοπισθέντες στην περιοχή[semigr ]

7. καλεί και τα δύο μέρη να συνεργασθούν πλήρως με το Διεθνές Ποινικό Δικαστήριο για την πρώην Γιουγκοσλαβία όσον αφορά τα εγκλήματα που έχουν διαπραχθεί στο Κοσσυφοπέδιο και καλεί τα κράτη μέλη να διαβιβάσουν στο εν λόγω Δικαστήριο όλα τα αποδεικτικά στοιχεία που έχουν στη διάθεσή τους και που αποδεικνύουν την ενοχή των κύριων υπεύθυνων για τα εγκλήματα που διεπράχθησαν στο Κοσσυφοπέδιο[semigr ]

8. υπογραμμίζει ότι με κανένα τρόπο δεν επιτρέπεται να υπάρξουν συμβιβασμοί όσον αφορά τον τρόπο με τον οποίο θα εκτελέσει το έργο του το Διεθνές Ποινικό Δικαστήριο για την πρώην Γιουγκοσλαβία[semigr ]

9. καλεί και πάλι το Συμβούλιο και την Επιτροπή να αναλάβουν εντονότερη δέσμευση υπέρ της οικοδόμησης κοινωνίας των πολιτών στην Ομοσπονδιακή Δημοκρατία της Γιουγκοσλαβίας[semigr ]

10. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, στην ομάδα επαφής, στα Ηνωμένα Έθνη, το ΝΑΤΟ, τον Πρόεδρο και τον Εισαγγελέα του Διεθνούς Ποινικού Δικαστηρίου για την πρώην Γιουγκοσλαβία, τον Πρόεδρο Μιλόσεβιτς και τις κυβερνήσεις της Ομοσπονδιακής Δημοκρατίας της Γιουγκοσλαβίας και της Σερβίας, καθώς και στους εκπροσώπους του πληθυσμού του Κοσσυφοπεδίου.